tartuNLP/wikipedia-smugri-20251201 huggingface dataset:
Liège–Bastogne–Liège 2022

Liège–Bastogne–Liège 2022 oli järjestyksessään 108. miesten maantiepyöräilyn Liège–Bastogne–Liège-kilpailu. Se käytiin 257,2 kilometrin reitillä Liègestä Bastognen kautta takaisin Liègeen 24. huhtikuuta 2022. Kilpailu kuului UCI World Toruriin.
Remco Evenepoel voitti kilpailun karattuaan yksinäiseen irtiottoon pian Côte de La Redouten huipun jälkeen 29 kilometriä ennen maalia. Hän tavoitti alkuperäisen irtiottoryhmän parhaan ajajan, Bruno Armirailin 21 kilometriä ennen maalia. He kasvattivat eron takaa-ajajiin 40 sekuntiin, kunnes Evenepoel pudotti Armirailin kyydistään Côte de la Roche-aux-Faucons'n nousussa. Aleksandr Vlasov irtautui takaa-ajajien ryhmästä viimeisen kymmenen kilometrin aikana, muttei onnistunut tavoittamaan Evenepoelia, ja tuli lopulta kiinniajetuksi. Evenepoel voitti kilpailun lopulta 48 sekunnin erolla Quinten Hermansin ja Wout van Aertin johtamaan takaa-ajajien ryhmään.
Samana päivänä ajettiin myös kuudennen kerran naisten Liège–Bastogne–Liège-kilpailu. Se käytiin 142,1 kilometrin matkalla Bastognesta Liègeen. Kilpailu kuului UCI Women's World Touriin.
Annemiek van Vleuten voitti kilpailun. Hän teki iskun toiseksi viimeisessä nousussa Côte de La Redoutessa, ja vain alkuperäiseen irtiottoryhmään kuulunut Marlen Reusser pystyi seuraamaan hänen mukanaan. Heidät kuitenkin tavoitettiin, ja seuraavan irtiottoyrityksen teki Grace Brown. Hänet tavoitettiin viimeisessä nousussa, Côte de la Roche-aux-Faucons'sissa, ja Van Vleuten teki ratkaisevan irtioton 13,9 kilometriä ennen maalia. Hän voitti kilpailun lopulta 43 sekunnin erolla Grace Browniin, Demi Vollering sijoittui kolmanneksi.
Bagdadin varas (vuoden 1940 elokuva)

Bagdadin varas ("The Thief of Baghdad") on Alexander Kordan tuottama fantasia- ja seikkailuelokuva vuodelta 1940. Technicolor-värifilmille kuvattu elokuva perustuu Tuhannen ja yhden yön tarinoiden aiheeseen, josta käsikirjoituksen laativat Miles Malleson ja Lajos Biró. Elokuvan pääohjaajana toimi Michael Powell. Elokuva oli uusintaversio Raoul Walshin vuoden 1924 samannimisestä mykkäelokuvasta, ja tarina on filmattu usein myöhemminkin.
Juoni.
Elokuvan alussa esiintyvä sokea kerjäläinen ja hänen koiransa paljastuvat vähitellen kuningas Ahmediksi (John Justin) ja hänen ystäväkseen, pikkuvaras Abuksi (Sabu). Elokuvan alkupuoli on takaumaa, jossa paljastuu kolmiodraama: kuningas Ahmedin rakastamaa prinsessaa (June Duprez) tavoittelee myös suurvisiiri Jaffar (Conrad Veidt). Hyväntahtoinen Allah puuttuu lopulta peliin ja tarjoaa Abun käyttöön lentävän maton, jolla tämä matkustaa Bagdadiin pelastamaan Ahmedin teloitukselta.
Vastaanotto.
"Bagdadin varas" voitti Oscarin erikoistehosteistaan (kuvatehosteet Lawrence Butler, äänitehosteet Jack Whitney), värilavastuksestaan (Vincent Korda) ja värikuvauksestaan (George Perinal). Se oli ehdolla myös musiikistaan (Miklós Rózsa).
Muun muassa Martin Scorsese ja Francis Ford Coppola ovat maininneet "Bagdadin varkaan" yhtenä suosikkielokuvanaan.
Honsunvalkopyökki

Honsunvalkopyökki eli idänvalkopyökki ("Carpinus laxiflora") on koivukasvien (Betulaceae) heimoon ja valkopyökkien ("Carpinus") sukuun kuuluva kasvilaji. Se on tuulipölytteinen ja yksikotinen puulaji, jolla on erilliset hede- ja emikukinnot. Puut alkavat tuottaa siemeniä, kun niiden rinnankorkeusläpimitta on noin 3 cm. Puun siemeniä syövät pääasiassa "Curculio"-sukuun kuuluvien kärsäkkäiden toukat.
Honsunvalkopyökkiä kasvaa Korean niemimaan ja Japanin temperaattisissa kausivihannissa metsissä.
Grace Brown

Grace Brown (s. 7. heinäkuuta 1992 Camperdown, Victoria) on australialainen maantiepyöräilijä, aika-ajon olympiavoittaja ja maailmanmestari. Hän aloitti ammattilaisuransa Holden Team Gusto Racingissä 2017, edusti muutaman kuukauden kesällä 2018 Wiggle High5 -joukkuetta, vuosina 2019–2021 Mitchelton-Scott/ Team BikeExchangea sekä viimeisinä ammattilaisvuosinaan 2022–2024 FDJ-Suez -tallia.
Brown voitti UCI Women's World Touriin kuuluvan Classic Brugge–De Panne -kilpailun 2021 karattuaan 12 ajajan kärkiryhmästä kymmenen kilometriä ennen maalia. Hän saavutti aika-ajon MM-hopeaa Wollongongissa 2022 runsaat 12 sekuntia Ellen van Dijkille hävinneenä. Aiemmin samana vuonna hän oli voittanut Kansainyhteisön kisoissa kultaa aika-ajossa. Hän voitti 2023 Tour Down Under -etappikilpailun kymmenen sekunnin erolla Amanda Sprattiin Hän saavutti samana vuonna jälleen aika-ajon MM-hopeaa. Seuraavana vuonna hän voitti Liège-Bastogne-Liège -suurklassikon oltuaan nopein kärkiryhmän loppukirissä
Pariisin olympialaisissa 2024 Brown voitti aika-ajon olympiakultaa. Hankalissa olosuhteissa sateen liukastamalla reitillä järjestetyssä kilpailussa Brown voitti ylivoimaisesti yli 1,5 minuutin aikaerolla toiseksi tulleeseen. Hän voitti samana vuonna myös aika-ajon ja sekaviestin maailmanmestaruuden.
Saavutuksia.
Lähteet: Pro Cycling Stats, Cycling Archives
Oseanian-mestaruuskilpailut, aika-ajossa kultaa, maantieajossa hopeaa
Aika-ajon Australian-mestaruus
Tour Down Under, 3. etapin voitto
MM-kilpailut, aika-ajossa viides
Liège–Bastogne–Liège, toinen
Brabantse Pijl, voitto
Nokere Koerse, toinen
Classic Brugge–De Panne, voitto
Flanderin ympäriajo, kolmas
Vuelta a Burgos, 1. etapin voitto
La Course by Le Tour de France, viides
Giro Rosa, 4. etapilla (aika-ajo), kolmas
Olympialaiset, aika-ajossa neljäs
Aika-ajon Australian-mestaruus
Liège–Bastogne–Liège, toinen
Women's Tour, kokonaiskilpailussa toinen, 4. etapin voitto
Kansainyhteisön kisat, kultaa aika-ajossa
La Périgord Ladies, voitto
Classic Lorient Agglomération - Trophée Ceratizit, kolmas
Challenge by La Vuelta, 3. etapin voitto
MM-kilpailut, aika-ajossa hopeaa
Aika-ajon Australian-mestaruus
Tour Down Under, kokonais- ja pistekilpailun sekä 3. etapin voitto
Amstel Gold Race, kuudes
Grand Prix du Morbihan, voitto
Bretagne Ladies Tour, kokonaiskilpailun ja 3. etapin (aika-ajo) voitto
MM-kilpailut, aika-ajossa hopeaa
Tour of Scandinavia, kokonaiskilpailussa viides, 4. etapin (aika-ajo) voitto
Aika-ajon Australian-mestaruus
Cadel Evans Great Ocean Road Race, viides
Liège-Bastogne-Liège, voitto
Bretagne Ladies Tour, kokonaiskilpailun sekä 1. ja 3. etapin voitto
Giro d'Italia Women, 1. etapilla (aika-ajo) toinen
Olympialaiset, aika-ajon voitto
MM-kilpailut, aika-ajossa ja sekaviestissä kultaa
Terramedia

Terramedia on suomalainen lehdenkustannusyhtiö, joka on perustettu joulukuussa 2013. Sen tytäryhtiöitä ovat Dominova Oy, Farmit Website Oy sekä Fokus Media Finland -lehtikustantamo, jonka ostamisesta tiedotettiin tammikuussa 2023. Terramedia kustantaa Käytännön Maamiestä sekä KMVETiä.
Itävallan presidentinvaali 2022

Itävallan presidentinvaali 2022 käytiin 9. lokakuuta 2022. Istuva presidentti, vihreiden Alexander Van der Bellen valittiin jatkokaudelle suoraan ensimmäisellä kierroksella saatuaan 56,7 prosenttia äänistä.
Vaalitapa ja ehdokasasettelu.
Presidentti valitaan kuusivuotiselle kaudelle kaksikierroksisella vaalilla: jos yksikään ehdokas ei saa yli puolta äänistä ensimmäisellä kierroksella, käydään toinen kierros kahden ensimmäisellä kierroksella eniten ääniä saaneen ehdokkaan kesken. Äänioikeutettuja ovat vaalipäivään mennessä 16 vuotta täyttäneet Itävallan kansalaiset, joilla on äänioikeus kansallisneuvostovaaleissa. 
Ehdolle voi asettua 35 vuotta täyttänyt, joka on vaalikelpoinen kansallisneuvostovaaleissa. Ehdolle asettuvan on maksettava 3600 euron maksu ja kerättävä 6000 kannatusilmoitusta äänioikeutetuilta.
Ehdokkaat.
Itävallan keskusvaalivirasto vahvisti 7. syyskuuta seuraavat seitsemän ehdokasta:
Agonopterix

"Agonopterix" on lattakoiden heimoon kuuluva koiperhosten suku. Lajeja tunnetaan yli 200. Suomessa esiintyy 25 suvun lajia.
Oraketapani

Oraketapani ("Terminalia spinosa") on kombretumikasvien (Combretaceae) heimoon, ketapanien ("Terminalia") sukuun kuuluva kasvilaji. Se on enintään 15 metriä korkeaksi kasvava piikikäs puu. Sen kaarna on harmaata, karkeapintaista ja pitkittäisuurteista. Lehdet ovat enintään 5 cm pitkiä, mutta yleensä 2–3 cm pitkiä, lyhytruotisia, vastapuikeita ja lanttokärkisiä. Väriltään lehdet ovat yleensä punaisia. Kukat ovat vaaleanpunaisia tai valkoisia ja sijaitsevat tähkämäisissä kukinnoissa. Hedelmät ovat 2–3 cm pitkiä ja niiden väri vaihtelee oranssinruskeasta tummanruskeaan.
Oraketapani kasvaa kuivilla pensastomailla ja rannikkometsissä sekä metsäsavanneilla enintään 1770 metrin korkeudella merenpinnasta. Oraketapani kasvaa usein yhdessä luumuketapanin ("Terminalia prunioides") kanssa. Oraketapania tavataan Afrikassa Sudanissa, Somaliassa, Ugandassa, Keniassa ja Tansaniassa.
Oraketapania voidaan kasvattaa elävänä aitana. Lisäksi sen puuaines tummanruskeaa, kovaa ja kestävää, minkä myötä sitä voi käyttää rakentamiseen. Puuaines kestää hyvin myös termiittejä sekä erilaisia sienitauteja. Oraketapanin puuainesta käytetään rakentamisen lisäksi huonekaluihin, koristeluihin, puutolppiin, polttopuuna sekä puuhiilen valmistukseen. Oraketapanin on myös perinteisesti uskottu sisältävän taikavoimia.
Lohjan Saaren työväentalo

Lohjan Saaren työväentalo oli Lohjan kaupungissa Lohjansaaressa sijainnut työväentalo.
Historiaa.
Saaren työväenyhdistys perustettiin vuonna 1913, ja vuoden loppuun mennessä siihen oli liittynyt 53 jäsentä. Kesällä kokoukset pidettiin ulkona. Päätökset lyötiin suurella kokkarenuijalla kallion kylkeen. Saarenpään kartanon vaihtuvat isännät eivät suostuneet myymään tonttia työväentaloa varten, ja talohanke siirtyi. Yhdistyksen toimintaa käynnistettiin uudelleen vuonna 1929. Samalla asetettiin talotoimikunta taloasiaa hoitamaan. Hermalan kylästä ostettiin 2 300 m²:n tontti 4 000 markalla. Työväentaloa alettiin rakentaa talkoilla, ja sen vihkiäiset olivat kesäkuussa 1930. Juhlasalin pinta-ala oli 106 m². Talossa oli lisäksi näyttämö pukuhuoneineen, ravintolatilat, pukusäilö ja vahtimestarin asunto. Työväentalo paloi 1.1.1934, palon arveltiin syttyneen muurin halkeamasta. Työväentalon tontti luovutettiin vuonna 1989 Virkkalan työväenyhdistykselle.
Toimintaa työväentalolla.
Talolla järjestettiin iltamia ja arpajaisia, harjoiteltiin näytelmiä ja ohjattua voimisteluakin. Suosittu laulaja Rafu Ramstedt kävi esiintymässä talolla.
Bob Blizzard

Robert John ”Bob” Blizzard (31. toukokuuta 1950 – 5. toukokuuta 2022) oli brittiläinen työväenpuolueen poliitikko, joka toimi kansanedustajana Yhdistyneen kuningaskunnan alahuoneessa vuosina 1997–2010 sekä valtiovarainministeriön lordikomissaarina vuosina 2008–2010.
Blizzard syntyi Bury St Edmundsissa. Valmistuttuaan Birminghamin yliopistosta hän työskenteli opettajana. Vuonna 1987 hänet valittiin Waveneyn paikallishallintopiirin valtuustoon ja vuonna 1991 valtuuston puheenjohtajaksi. Vuoden 1997 parlamenttivaaleissa Blizzard valittiin alahuoneeseen Waveneyn vaalipiiristä, joka oli aiemmin ollut konservatiivien hallinnassa. 
Blizzard toimi maatalous-, kalastus- ja ruoka-asiain apulaisministerin Helen Haymanin avustajana ja vuodesta 2001 työasiain apulaisministerin Nick Brownin avustajana. Hän erosi tehtävästä vuonna 2003 äänestettyään Irakin sotaa vastaan. Vuonna 2005 hänet nimitettiin Eurooppa-asiain apulaisministerin (myöhemmin liikenneministeri) Douglas Alexanderin avustajaksi. Gordon Brownin tultua pääministeriksi vuonna 2007 Blizzard nimitettiin valtiovarianministeriöön apulaiswhipiksi. Vuonna 2008 hänet ylennettiin varsinaiseksi whipiksi ja nimitettin valtiovarainministeriön lordikomissaariksi.
Vuoden 2010 parlamenttivaaleissa Blizzard menetti paikkansa alahuoneessa. Vuoden 2015 parlamenttivaaleissa hän oli jälleen ehdolla, muttei tullut valituksi. Blizzard kuoli syöpään 5. toukokuuta 2022. Hänen hautajaisensa pidettiin 28. toukokuuta Lowestoftissa.
Lohjan Virkkalan työväentalo

Lohjan Virkkalan työväentalo Tietola oli Lohjan kaupungissa Virkkalassa sijainnut työväentalo.
Historiaa.
Virkkalan työväenyhdistys perustettiin vuonna 1905. Perustava kokous pidettiin kirjailija Arvid Järnefeltin äidin Elisabeth Järnefeltin talossa Vieremässä. Vieremä oli teollisuuskeskus, ja työväenyhdistyksen jäsenmäärä oli 250 vuonna 1906. Työväenyhdistys osti kesällä 1907 tontin, jonka suuruus oli 2 750 m². Tontti maksoi 580 markkaa, ja se rahoitettiin naisjaoston lahjoittamilla arpajaistuotoilla. Talo tuli maksamaan 24 000 markkaa, ja sen rahoitus vaati ponnistuksia. Oman toiminnan rahoituksen lisäksi tarvittiin lainoja, joita saatiin yksityishenkilöiltä ja omalta jäsenistöltä. Rakentaminen sujui nopeasti, ja talon vihkiäiset pidettiin joulukuussa 1907. Talon nimeksi annettiin Tietola. Yhdistyksen toiminta jatkui vilkkaana vuoteen 1927 saakka. Tällöin paikalliset työläiset hävisivät suuren työtaistelun, ja monet joutuivat vaihtamaan paikkakuntaa työn perässä. Myös paikkakunnan suurin työnantaja kielsi työntekijöitään käymässä Tietolassa. Työväentalo oli suljettuna. Toiminta vilkastui uudelleen 1930-luvulla. Yhdistys sai maksettua taloon kohdistuneet velkansa vuonna 1942. Työväenyhdistys päätti purkaa työväentalon vuonna 1965. Sen paikalle rakennettiin uusi, arkkitehti Jouko Ylihannun suunnittelema Tietola, johon työväenyhdistys sai oman 160 m²:n kerhotilan.
Rakennus.
Työväentalon suunnitteli arkkitehti Herman Grönbärj. Talon perustana oli korkea luonnonkivistä muurattu kivijalka. Talon hirsiseinät oli vuorattu laudoilla ja maalattu punamullalla. Nurkkalaudat olivat valkoiset. Jyrkkä taitekatto oli katettu pellillä. Päädyt oli viistetty. Juhlasalin pinta-ala oli 160 m² ja korkeus 5,1 metriä. Ravintolasiiven koko oli 120 m². Taloa remontoitiin vuonna 1950.
Toimintaa työväentalolla.
Työväenyhdistyksen toimintaa laajennettiin erilaisiin harrasteisiin ja vapaa-ajanviettoihin, joita varten hankittiin tarvikkeita jo vuonna 1905. Lauluseura perustettiin vuonna 1906. Samana vuonna perustettiin urheiluseura Tömistys ja sen seuraaja voimistelu- ja urheiluseura Syöksy vuonna 1913. Myös näytelmätoiminta alkoi, kulissien maalaamiseen käytettiin paljon aikaa ja vaivaa. Oma torviseitsikko perustettiin vasta vuonna 1907. Syynä oli ehkä torvien kalleus ja Tietolan rakentaminen, joka vei yhdistyksen varat. Torvisoittokunta Kaiku toimi 1930-luvulle saakka. Talo joutui suojeluskunnan haltuun vuonna 1918, ja talon irtaimistokin kuljetettiin pois. Tietolasta piti tulla suojeluskunnan talo. Kesken voitonjuhlien pystyttiin osoittamaan, että Grönbärj tosiasiallisesti omisti talon. Hänen hallussaan olivat lainan kiinnityspaperit. Talo luovutettiin kesken voitonjuhlan oikealle omistajalle. Työväenyhdistyksen 25-vuotisjuhlia vietettiin vuonna 1930 ja 30-vuotisjuhlia vuonna 1935.
Humanae vitae

Humanae vitae on paavi Paavali VI:n vuonna 1968 antama kiertokirje, jossa elämä julistettiin alkavaksi sikiämisen hetkellä. Kiertokirjeessä jokaista katolilaista käskettiin taistoon syntymättömien lasten puolesta. Katolisen opin mukaan ihminen sai sielun vasta raskauden tietyssä vaiheessa, mikä tarkoitti abortoiduille lapsille lohdutonta iäisyyttä. Sielullistumisen jälkeen tehdyt abortit puolestaan tulkittiin murhaksi ja vuodesta 1869 niiden tekijät oli erotettu kirkosta.
Vaikutus.
Taistelu syntymättömien lasten puolesta oli katolisen opin mukaan ehdoton uskonvelvoite. Yhdysvalloissa katoliset perustivat evankelisten mallin mukaisia paikallisryhmiä, jotka pyrkivät estämään abortit seuduilla, jossa ne olivat jo laillisia. Katoliset perustivat myös kriisipalvelukeskuksia aborttia harkinneille naisille. Abortin vaihtoehdoksi tarjottiin adoptiota, turvakoteja, mentorointia ja rahallista tukea. Roe-päätöksen jälkeen piispat päättivät perustaa koordinointikeskuksen joka aktivoi uusia ryhmiä. Samat piispat rahoittivat vuonna 1973 perustetun National Right to Life Committeen toimintaa.
Reynosa

Reynosa on kaupunki Meksikon koillisosassa Tamaulipasin osavaltiossa. Kaupunki sijaitsee Rio Grande -joen varrella, ja joen toisella puolella Yhdysvaltojen Texasissa sijaitsevat McAllenin ja Hidalgon kaupungit. Reynosan väkiluku oli vuonna 2010 noin 590 000 asukasta ja vuonna 2020 noin 690 000 asukasta. Kaupungin metropolialueella asui vuonna 2010 noin 730 000 ja vuonna 2020 noin 840 000 asukasta.
Historia.
Reynosa perustettiin alkujaan vuonna 1749 osana Meksikon kehitysohjelmaa. Toistuvien tulvien myötä kaupunki siirrettiin vuonna 1802 korkeammalle paikalle, noin 90 metrin korkeuteen merenpinnan yläpuolelle. Vuonna 1810 Reynosan asukkaat olivat ensimmäisten joukossa kapinoimassa Espanjan määräysvaltaa vastaan.
Reynosasta tuli virallisesti kaupunki osavaltion kongressin päätöksellä vuonna 1926.
Talous.
Reynosan talous perustuu karjankasvatukseen ja maanviljelyyn. Viljely on kehittynyt merkittävästi vuonna 1935 tuodun kastelujärjestelmän myötä ja alueella kasvatetaan muun muassa puuvillaa, sokeriruokoa ja maissia. Lähistöllä kasvatetaan myös öljykasveja. Lisäksi alueelta kulkevat maakaasuputket Yhdysvaltojen puolelle sekä 225 km lounaaseen Monterreyhin. Reynosan teollisuus koostuu puuvillanjalostustehtaista, tislaamoista, sahoista, tiilitehtaista sekä muista teollisuuslaitoksista.
Matkailu ja liikenne.
Reynosa on pieni turistikohde ja liikenteen solmukohta, jonne pääsee moottoriteitä ja rautateitä pitkin sekä lentäen eteläisen Texasin ja Meksikon koillisosien suurimmista kaupungeista. Reynosasta johtaa silta Rio Grande -joen yli Yhdysvaltojen puolelle ja sillalla on rajanylityspaikka.
Shakkiolympialaiset 2022

44. shakkiolympialaiset käytiin 28. heinäkuuta – 10. elokuuta 2022 Intian Tamil Nadun osavaltion pääkaupungissa Chennaissa. Olympialaiset oli alun perin tarkoitus pitää vuonna 2020 Venäjällä; niitä kuitenkin lykättin COVID-19-pandemian takia, ja Venäjän hyökättyä Ukrainaan ne siirrettiin Chennaihin.
Yleiseen sarjaan osallistui 937 pelaajaa 188 joukkueessa 186 maasta, naisten sarjaan 800 pelaajaa 162 joukkueessa 160 maasta. Yleisen sarjan voitti Uzbekistan, naisten sarjan Ukraina.
Suomen joukkueet.
Kummankin joukkueen kapteenina toimi kansainvälinen mestari Miikka Mäki-Uuro.
Yleinen sarja.
Suomen yleisen sarjan joukkue lähti kilpailuun 55:nneksi vahvimmalla joukkueella, jonka Elo-keskiarvo oli 2433. Joukkue sijoittui sijalle 61.
Naisten sarja.
Suomen naisten joukkue lähti kilpailuun 45:nneksi vahvimmalla joukkueella, jonka Elo-keskiarvo oli 2113. Joukkue sijoittui sijalle 51.
Christian Hansen (arkkitehti)

Hans Christian Hansen (1803–1883) oli tanskalainen arkkitehti. Hän matkusti 1831 Kreikkaan, jossa hän yhdessä Ludwig Rossin ja Eduard Schaubertin kanssa kaivoi turkkilaisaikaisista valleista Ateenan Akropoliilla Nike Apteroksen temppelin hajanaiset jäännökset ja pystytti niistä temppelin entiselle paikalleen. Kreikan valtion palvelukseen tultuaan hän rakensi Ateenan yliopiston valkoisesta marmorista. Hänet kutsuttiin Triesteen rakentamaan laivastoarsenaalia (1854–1857). Hän sai kutsun Kööpenhaminaan, jossa hänestä 1857 tuli taideakatemian professori, ja hän uudisti aluksi Roskilden tuomiokirkon, Sorøn ja Maribon luostarikirkot, suunnitteli muun muassa observatorion (1859–1861), Kööpenhaminan kunnan sairaalan (1859–1863), luonnontieteellisen museon ja eläintieteellisen museon (1863–1869).
Christian Hansenin veli oli arkkitehti Theofilus Hansen.
Marta Cavalli

Marta Cavalli (s. 18. maaliskuuta 1998 Cremona, Lombardia) on italialainen rata- ja maantiepyöräilijä.
Maantiepyöräily.
Cavalli aloitti ammattilaisuransa Valcar-joukkueessa vuosina 2017–2020 ja on vuodesta 2021 edustanut FDJ-tallia. Hän voitti vuoden 2022 Amstel Gold Racen karattuaan kärkiryhmästä Caubergin nousussa 1,6 kilometriä ennen maalia. Kymmenen päivää myöhemmin hän voitti La Flèche Wallonnen kukistettuaan loppukirissä Annemiek van Vleutenin. Saman vuoden Giro Rosassa hän sijoittui toiseksi minuutin ja 52 sekuntia van Vleutenille hävinneenä.
Saavutuksia.
Lähteet: Pro Cycling Stats, Cycling Archives
Maantieajon Italian-mestaruus
Brabantse Pijl, toinen
Postnord UCI WWT Vårgårda West Sweden, kuudes
GP de Plouay, neljäs
Giro delle Marche in Rosa, 1. etapin voitto
Gent–Wevelgem, viides
Flanderin ympäriajo, kuudes
Giro Rosa, kokonaiskilpailussa kuudes
Olympialaiset, maantieajossa kahdeksas
Challenge by La Vuelta, kokonaiskilpailussa neljäs, 2. etapilla (aika-ajo) kolmas
EM-kilpailut, sekaviestissä kultaa, maantieajossa kuudes
MM-kilpailut, sekaviestissä pronssia
Amstel Gold Race, voitto
Pariisi–Roubaix, viides
La Flèche Wallonne, voitto
Liège–Bastogne–Liège, kuudes
Itzulia Women, kokonaiskilpailussa neljäs
Mont Ventoux Dénivelé Challenges, voitto
Giro Rosa, kokonaiskilpailussa toinen, 8. ja 9. etapilla toinen, 4. etapilla kolmas
CIC-Tour Féminin International des Pyrénées, kokonaiskilpailun ja 2. etapin voitto
Tour Cycliste Féminin International de l'Ardèche, kokonais- ja mäkikirikilpailun sekä 5. etapin voitto
Giro dell'Emilia, toinen
Ratapyöräily.
Cavalli saavutti Euroopan kisoissa 2019 kultaa joukkuetakaa-ajossa ja hopeaa takaa-ajossa. EM-kilpailuissa hän sai joukkuetakaa-ajossa hopeaa 2018 ja pronssia 2019. Erillisissä dernyn EM-kilpailuissa hän voitti kultaa 2019.
Cavalli voitti nuorten Euroopan-mestaruuden joukkuetakaa-ajossa 2015. Hän voitti alle 23-vuotiaiden EM-kultaa takaa-ajossa 2018 sekä joukkuetakaa-ajossa 2017, 2018, 2019 ja 2020.
Cavalli on voittanut ratapyöräilyn maailmancupissa joukkuetakaa-ajon Hongkongissa 2019. Hän sijoittui samassa lajissa toiseksi Santiagossa 2017, Minskissä 2018 ja Kanadassa Miltonissa 2018 sekä kolmanneksi Saint-Quentin-en-Yvelinesissä ja Lontoassa 2018 sekä Uudessa-Seelannissa Cambridgessa ja Minskissä 2019. Pariajossa hän oli kolmas Santiagossa 2017.
Bornyyliasetaatti

Bornyyliasetaatti (C12H20O2) on estereihin ja terpenoideihin kuuluva orgaaninen yhdiste. Yhdistettä esiintyy luonnossa useiden kasvien eteerisissä öljyissä. Bornyyliasetaattia voidaan käyttää hajusteissa.
Ominaisuudet, valmistus ja käyttö.
Bornyyliasetaatilla on kaksi enantiomeeria, jotka ovat (+)- ja (-)-enantiomeerit. Puhtaat enantiomeerit ovat huoneenlämpötilassa kiteisiä aineita, mutta niiden raseeminen seos on väritön neste. Bornyyliasetaatti on optisesti aktiivista ja (+)-enantiomeerin kiertokyky etanoliliuoksessa on +44,4 ja (-)-enantiomeerin -44,4. Yhdisteellä on havupuumainen tuoksu. Aine liukenee vain hieman veteen, mutta hyvin etanoliin ja dietyylieetteriin. Bornyyliasetaattia esiintyy useissa havupuissa, mutta myös timjamissa, rosmariinissa, korianterissa ja virmajuurissa.
Bornyyliasetaattia voidaan tislata havupuista, mutta pääasiallisesti sitä valmistetaan borneolin ja etikkahappoanhydridin reaktiolla tai (−)-β-pineenistä ja etikkahaposta.
Bornyyliasetaattia käytetään ainesosana tuoksuissa ja saippuoissa.
Kaikki alkoi päiväkirjasta

Kaikki alkoi päiväkirjasta ("Read It and Weep") on vuonna 2006 Disney Channelilla ensiesitetty elokuva. Sen on ohjannut Paul Hoen. Elokuva pohjautuu Julia DeVillersin kirjaan "How My Private, Personal Journal Became A Bestseller".
Lombardian ympäriajo 2022

Lombardian ympäriajo 2022 oli järjestyksessään 116. maantiepyöräilyn miesten Lombardian ympäriajo. Se käytiin 253 kilometrin reitillä Bergamosta Comoon 8. lokakuuta 2022. Kilpailu kuului UCI World Touriin.
Tadej Pogačar voitti kilpailun toisen kerran peräkkäin. Hän teki Civiglion nousussa iskun, johon vain Enric Mas ja Mikel Landa pystyivät vastaamaan. Mas teki kilpailun viimeisessä nousussa, San Fermo della Battagliassa, useita ratkaisuyrityksiä, minkä seurauksena Landa putosi kärkikaksikon vauhdista. Loppukirissä Pogačar kukisti Masin. Pogačarista tuli ensimmäinen pyöräilijä, joka voitti uransa kaksi ensimmäistä Lombardian ympäriajoa.
Kaksi tähtiluokan pyöräilijää ajoi uransa viimeisen kilpailun: Alejandro Valverde sijoittui kuudenneksi ja Vincenzo Nibali 24:nneksi.
Osallistuneet joukkueet.
Lähde: Pro Cycling Stats
Kuortaneen kunnanvaltuusto

Kuortaneen kunnanvaltuusto on Kuortaneen kunnan ylintä päätösvaltaa käyttävä elin, jossa on 19 jäsentä. Valtuustokaudella 2025–2029 paikat jakaantuvat neljän puoluen kesken siten, että keskustalla on yhdeksän paikkaa, kokoomuksella seitsemän paikkaa, perussuomalaisilla kaksi paikkaa ja kristillisdemokraateilla yksi paikka.
Nykyisen valtuuston puheenjohtajana toimii Annu Ridanpää-Taittonen (kok.), varapuheenjohtajana Jari Kamunen (kesk.) ja toisena varapuheenjohtajana Arto Ojala (kd.). Kuortaneen kunnanjohtaja on Teemu Puolijoki.
Koostumus vaaleittain.
Kaksi suurinta puoluetta Kuortaneen kunnanvaltuustossa ovat perinteisesti olleet keskusta ja kokoomus.&lt;/small&gt;
Valtuutetut.
Kausi 2025–2029.
Vuoden 2025 kuntavaaleissa perussuomalaiset menettivät Kuortaneen valtuustosta kaksi paikkaa viime vaaleista. Keskusta ja kokoomus saivat kumpikin yhden lisäpaikan. Valittujen keski-ikä on 48,5 vuotta.
Kuortaneen kunnanvaltuustoon valittiin seuraavat jäsenet valtuustokaudelle 2025–2029:
Kausi 2021–2025.
Vuoden 2021 kuntavaaleissa Kuortaneen kunnanvaltuustoon valittiin seuraavat jäsenet:
Valtuustokaudella 2021–2025 kunnanvaltuuston puheenjohtajana toimi Annu Ridanpää-Taittonen, varapuheenjohtajana Seppo Palomäki ja toisena varapuheenjohtajana Jukka Rantanen.
Kausi 2017–2021.
Vuoden 2017 kuntavaaleissa Kuortaneen kunnanvaltuustoon valittiin seuraavat jäsenet:
Kausi 2013–2017.
Vuoden 2012 kunnallisvaaleissa Kuortaneen kunnanvaltuustoon valittiin seuraavat jäsenet:
Kausi 2009–2012.
Vuoden 2008 kunnallisvaaleissa Kuortaneen kunnanvaltuustoon valittiin seuraavat jäsenet:
Kausi 2005–2008.
Vuoden 2004 kunnallisvaaleissa Kuortaneen kunnanvaltuustoon valittiin seuraavat jäsenet:
Kausi 2001–2004.
Vuoden 2000 kunnallisvaaleissa Kuortaneen kunnanvaltuustoon valittiin seuraavat jäsenet:
Kuortaneen kunta Etelä-Pohjanmaan hyvinvointialueella.
Kuortane kuuluu Etelä-Pohjanmaan hyvinvointialueeseen joka kattaa koko Etelä-Pohjanmaan maakunnan alueen. 23. tammikuuta 2022 järjestetyssä vaalissa Annu Ridanpää-Taittonen valittiin Etelä-Pohjanmaan aluevaltuustoon. Kaikkiaan kuortanelaisia ehdokkaita oli yhdeksän. Kuortaneen äänestysprosentti aluevaaleissa oli 49,5 %.
Kunnanjohtajat.
Epätäydellinen luettelo Kuortaneen kunnanjohtajina toimineista henkilöistä.
László Tóth (autourheilija)

László Tóth (s. 2. kesäkuuta 2000 Telki, Pest, Unkari) on unkarilainen autourheilija. Hän on polyglotti ja puhuu sujuvasti äidinkielensä lisäksi montaa muuta eri kieltä kuten englantia, ranskaa, saksaa ja hollantia.
Ura.
Tóth aloitti uransa vuonna 2013 karting-sarjoissa ja sijoittui vuonna 2016 Rotax Max Wintercup — Rotax Max Junior- ja Unkarin International Open Championship — Junior -luokissa kolmanneksi.
Vuonna 2017 Tóth siirtyi formulaluokkiin ja ajoi Formula 4 UAE -sarjassa. Vuonna 2018 Tóth kilpaili Italian Formula 4- ja Espanjan Formula 4 -sarjoissa. Espanjan F4-sarjassa hän keräsi 47 pistettä ja oli sarjan yhdestoista. Vuonna 2019 Tóth ajoi Saksan ADAC Formula 4 -sarjassa saavuttaen kauden aikana kaksi pistettä ja oli sarjan 20:s. Samaisena vuonna Tóth osallistui FIA Motorsport Games Formula 4 Cup -tapahtumaan edustaen Unkarin tiimiä ja sijoittui kilpailussa seitsemänneksi.
Vuonna 2020 Tóth ajoi Formula Renault Eurocup -sarjassa ja keräsi kauden aikana 14 pistettä sijoittuen sarjan 16:nneksi. Vuonna 2021 Tóth siirtyi FIA Formula 3 Championship -sarjaan ajaen Campos Racing -tallissa. Hän ei saavuttanut kauden aikana yhtään pistettä sijoittuen parhaimmillaan kilpailussa 19:nneksi. Vuonna 2022 Tóth jatkoi F3-sarjassa ja siirtyi Charouz Racing System -tallin kuljettajaksi. Hän ei saavuttanut pisteitä. Parhaaksi sijoitukseksi jäi 19:s sija ja hän sijoittui sarjataulukoissa 37:nneksi.
Cookinsaarten parlamenttivaalit 2022

Cookinsaarten vuoden 2022 parlamenttivaalit pidettiin 1. elokuuta. Samassa yhteydessä järjestettiin myös kansanäänestys lääkekannabiksen laillistamisesta.
Tausta ja vaalijärjestelmä.
Parlamenttivaaleissa valitaan kaikki 24 edustajaa Cookinsaarten parlamenttiin seuraavaksi viisivuotiskaudeksi. 10 paikoista on kiintiöity Rarotongan saarelle ja loput jakautuvat muiden saarten kesken.
Äänioikeus vaaleissa on sellaisilla henkilöillä, jotka täyttävät seuraavat ehdot:
Cookinsaarten pääministeri, Henry Puna, erosi lokakuussa 2020 noustessaan Tyynenmeren saarten foorumin pääsihteeriksi. Uudeksi pääministeriksi nousi Mark Brown. 
Tulokset.
Vaalien tuloksen selvittyä Brown aloitti hallitusneuvottelut kahden sitoutumattoman, Rose Toki-Brownin ja tämän tyttären Te-Hani Brownin, kanssa. Brown nimitettiin pääministeriksi 14. elokuuta 2022. 25. elokuuta sitoutumattoman valittu Stephen Matapo liittyi CIP-puolueeseen.
Panu Luukka

Panu Luukka on suomalainen yrityskulttuurimuotoilija, tietokirjailija ja yrittäjä.
Ura.
Vuosina 2010–2013 Luukka toimi Great Place to Work Instituten -organisaation Suomen toimiston toimitusjohtajana. Yritys listaa vuosittain Suomen parhaat työpaikat. Ennen Great Place to Work Instituteen siirtymistä Luukka toimi 10 vuotta henkilöstöjohtajana IT-alan yrityksissä, mm. Satama Interactive Oyj:ssa. 
Luukka on yksi vuonna 2015 perustetun, yrityskulttuuriin keskittyneen Leidenschaft-yrityksen perustajista. 
Hän on myös kehittänyt maailman ensimmäisen työntekijäymmärrystä tuottavan henkilöstökyselyn Siqni:n. Siqni yhtiöitettiin vuonna 2018 The Siqnificant Companyksi Luukan ollessa yksi sen kolmesta perustajaosakkaasta. Eezy Flow, Leidenschaft ja Siqni (The Siqnificant Company) yhdistyivät maaliskuussa 2022.
Luukan ensimmäinen kirja "Yrityskulttuuri on kuningas" ilmestyi vuonna 2019. 
Hänen toinen kirjansa "Tulevaisuuskyvykäs organisaatio" ilmestyi vuonna 2024.
Cookinsaarten kansanäänestys 2022

Cookinsaarilla järjestettiin kansanäänestys lääkekannabiksen laillistamisesta 1. elokuuta 2022. Samaan aikaan järjestettiin myös Cookinsaarten parlamenttivaalit.
Kansanäänestyksessä 62 % äänesti laillistamisen puolesta ja 35 % sitä vastaan. Tämän lisäksi 3 % ei ottanut kantaa. Kansanäänestys oli luonteeltaan neuvoa-antava. Pääministeri Mark Brown sanoi, että kansanäänestyksen kysymys oli tarkoituksella mahdollisimman ympäripyöreä, jotta saarilla voitaisiin tarvittaessa käydä laajempaa keskustelua lääkekannabiksen laillisuudesta.
Emma Aicher

Emma Aicher (s. 13. marraskuuta 2003) on saksalainen alppihiihtäjä Hänellä on myös Ruotsin kansalaisuus.
Pekingin olympialaisissa 2022 Aicher saavutti joukkuekilpailussa hopeamitalin. Henkilökohtaisessa pujottelussa hän oli 18:s ja suurpujottelussa 21:s. Cortina d' Ampezzon MM-kilpailuissa 2021 Aicher saavutti pronssimitalin joukkuekilpailussa. Hän keskeytti henkilökohtaisen pujottelun. Courchevelin / Méribelin MM-kilpailuissa 2023 hän oli alppiyhdistetyssä kahdeksas. Saalbach-Hinterglemmin MM-kilpailuissa 2025 hän sijoittui sekä supersuurpujottelussa että syöksylaskussa kuudenneksi.
Alppihiihdon maailmancupissa Aicher kilpaili ensimmäisen kerran Lech/Zürsin parikilpailussa marraskuussa 2021. Hän saavutti heti ensimmäiset maailmancupin pisteensä oltuaan yhdeksästoista. Kymmenen parhaan joukkoon hän sijoittui ensimmäisen kerran oltuaan yhdeksäs Flachaun pujottelussa kaudella 2022–2023. Ensimmäisen sijoituksensa kolmen parhaan joukkoon hän saavutti sijoittumalla toiseksi Kvitfjellin ensimmäisessä syöksylaskussa helmikuussa 2025. Ensimmäisen maailmancupin osakilpailuvoittonsa hän saavutti Kvifjellin toisessa syöksylaskussa maaliskuussa 2025. Hän voitti La Thuilen ensimmäisen supersuurpujottelun maaliskuussa 2025. Hän sijoittui Levin pujottelussa kolmanneksi marraskuussa 2025.
Laszlo Toth

Laszlo Toth- tai László Tóth -nimisiä henkilöitä ovat:
Richard Shepherd

Richard Charles Scrimgeour Shepherd (6. joulukuuta 1942 – 19. helmikuuta 2022) oli brittiläinen konservatiivipuolueen poliitikko, joka istui Yhdistyneen kuningaskunnan alahuoneessa vuosina 1979–2015. Hänet tunnettiin euroskeptisenä oikeistolaisena libertaarina, joka kapinoi usein puolueensa linjaa vastaan.
Shepherd syntyi Aberdeenissä, Skotlannissa. Hän kävi koulua Lontoossa sekä opiskeli London School of Economicsissa ja Johns Hopkinsin yliopistossa Yhdysvalloissa. 1970-luvulla hän perusti kaksi ruokakauppaa.
Vuoden 1970 parlamenttivaaleissa Shepherd pyrki ehdolle Heston and Isleworthin vaalipiirissä, muttei tullut valituksi ehdokkaaksi. Helmikuun 1974 parlamenttivaaleissa hän oli ehdolla Nottingham Eastin vaalipiirissä, muttei tullut valituksi. Vuoden 1979 parlamenttivaaleissa hänet valittiin alahuoneeseen Aldridge-Brownhillsin vaalipiiristä.
Vuonna 1988 Shepherd jätti lakialoitteen, jolla olisi kumottu osia vuoden 1911 valtionsalaisuuslaista ja tarjottu tietynlaista suojelua pilliinpuhaltajille. Silloinen konservatiivihallitus määräsi kansanedustajiaan äänestämään lakiesitystä vastaan, eikä se edennyt alahuoneesta. Vuonna 1998, jolloin vallassa oli työväepuolueen Tony Blairin hallitus, Shepherd jätti samankaltaisen lakialoitteen, jonka alahuone hyväksyi ja joka eteni lopulta laiksi.
1990-luvulla Shepherd oli yksi 26 konservatiivipuolueen kansanedustajasta, jotka äänestivät Maastrichtin sopimuksen ratifiointia vastaan, minkä takia hänet erotettiin puolueen parlamenttiryhmästä neljäksi kuukaudeksi.
Vuonna 2000 Shepherd oli ehdolla alahuoneen puhemieheksi. Puhemiesvaalissa hän sai 136 ääntä puhemieheksi valitun Michael Martinin 282 ääntä vastaan, mikä oli neljänneksi eniten kaikista Martinin 11 vastaehdokkaasta. Vuonna 2009 hän pyrki jälleen puhemieheksi, mutta sai vain 15 ääntä eikä päässyt vaalin toiselle kierrokselle.
Shepherd lyötiin ritariksi vuonna 2013, minkä myötä hän sai oikeuden käyttää sir-arvonimeä. Vuonna 2015 hän jättäytyi pois parlamentista.
Shepherd kuoli 19. helmikuuta 2022.
Maailman onnellisin kansa (Maustetyttöjen albumi)

Maailman onnellisin kansa on suomalaisen Maustetytöt-yhtyeen kolmas studioalbumi, joka julkaistiin 17. maaliskuuta 2023.
Albumi äänitettiin Hailuodossa yhdessä tuottajan ja kokeellisen musiikin pioneerin Sasu Ripatin kanssa. Eero Järnefeltin "Raatajat rahanalaiset" -maalausta mukailevan kansitaiteen on maalannut Anna-Liisa Kankaanmäki.
"Maailman onnellisin kansa" oli Suomessa vuoden 2023 myydyin kotimainen vinyylilevy.
Kappaleet.
Kaikki kappaleet säveltänyt Maustetytöt eli Anna ja Kaisa Karjalainen, sanoittanut Kaisa Karjalainen ja sovittanut Anna ja Kaisa Karjalainen sekä Vladislav Delay eli "Sasu Ripatti" nimellä "SR".
Sabu (näyttelijä)

Sabu (oik. Selar Sabu, monissa lähteissä Sabu Dastagir, 27. tammikuuta1924 Mysore, Intia – 2. joulukuuta 1963 Los Angeles, Yhdysvallat) oli amerikanintialainen näyttelijä, joka tuli tunnetuksi monien eksoottisiin maihin sijoittuvien seikkailuelokuvien nuorena sankarina. Hänen tunnetuimpia elokuviaan olivat "Elefanttipoika" (1937), "Vuoriston rummut" (1938), "Bagdadin varas" (1940), "Viidakon poika" (1942) ja "Musta narsissi" (1947). Sabu oli ensimmäinen länsimaissa suurta suosiota saanut intialaissyntyinen.
Sabu syntyi nykyisen Karnatakan osavaltion alueella, menetti äitinsä jo varhain ja norsunajajana toimineen isänsä vain muutamaa vuotta myöhemmin. Kuusivuotias Sabu otettiin Mysoren maharadžan hoviin, jossa hän toimi ensin tallipoikana ja sitten norsunajajana. Dokumenttiohjaaja Robert Flaherty löysi 13-vuotiaan Sabun maharadžan luona vierailessaan ja kiinnitti hänet pääosaan elokuvaansa "Elefanttipoika" (1937), joka myös kuvattiin pääosin maharadžan tilalla. Elokuvan ohjaaja vaihtui kesken kaiken Zoltan Kordaksi, ja Sabu lähetettiin Englantiin tekemään studio-osuuksia. Elokuvasta tuli suuri menestys, ja tuottaja Alexander Korda solmi Sabun kanssa pitkän sopimuksen. Seuraavaksi syntyi elokuva "Vuoriston rummut", sitten Englannissa että Yhdysvalloissa kuvattu suurtuotanto "Bagdadin varas", jonka Abun roolista tuli Sabun tunnetuin.
Sabu jäi työskentelemään Hollywoodiin toisen maailmansodan vuosiksi, ja saatuaan Kordan veljesten kanssa tekemänsä "Viidakkokirjan" Mowglin roolin valmiiksi hän teki sopimuksen Universal -yhtiön kanssa ja sai Yhdysvaltojen kansalaisuuden vuonna 1944. Sodan lopulla Sabu palveli Yhdysvaltojen ilmavoimissa konekiväärimiehenä.
Vuonna 1946 Sabu palasi Englantiin ja teki Michael Powellin ja Emeric Pressburgerin kanssa vielä kaksi elokuvaa, "Mustan narsissin" ja Brasiliassa kuvatun "Amazon-virran pojan". Sen jälkeen hän asettui lopullisesti Yhdysvaltoihin, jossa ei kuitenkaan saanut enää rooleja kovin merkittävissä elokuvissa vaan menestyi paremmin kiinteistöalalla.
Sabu kuoli 39-vuotiaana sydänkohtaukseen Los Angelesissa vuonna 1963.
Central (Louisiana)

Central on kaupunki Yhdysvalloissa Louisianan osavaltiossa. Sen väkiluku oli 29 565 vuonna 2020. Kaupunki sijaitsee East Baton Rougen piirikunnassa. Kaupunki perustettiin vuonna 2005.
Väestö.
Vuonna 2020 Centralin 29 565 asukkaasta valkoisia oli 79,9 %, mustia 11,7 %, aasialaisia 0,8 % ja alkuperäisasukkaita 0,3 %. Asukkaista 1,9 % kuului johonkin muuhun rotuun ja 5,5 % asukkaista kuului kahteen tai useampaan rotuun. Asukkaista 2,7 % puhui kotonaan jotain muuta kieltä kuin englantia ja 1,7 % asukkaista oli syntynyt ulkomailla.
Jalkapallon alle 20-vuotiaiden naisten maailmanmestaruuskilpailut 2022

Jalkapallon alle 20-vuotiaiden naisten maailmanmestaruuskilpailut 2022 olivat järjestyksessään kymmenennet alle 20-vuotiaiden naisten MM-kilpailut. Ne pelattiin Costa Ricassa 10.–28. elokuuta 2022. Ottelut pelattiin San Joséssa ja Alajuelassa.
MM-lopputurnaukseen selviytyi järjestäjämaa Costa Rican lisäksi viisitoista maata. Euroopasta mukana olivat Alankomaat, Espanja, Ranska ja Saksa, Aasiasta Australia, Etelä-Korea ja Japani, Oseaniasta Uusi-Seelanti, Afrikasta Ghana ja Nigeria, Pohjois-Amerikasta Kanada, Meksiko ja Yhdysvallat sekä Etelä-Amerikasta Brasilia ja Kolumbia. Joukkueet pelasivat neljässä neljän joukkueen alkulohkossa, joista kustakin kaksi parasta pääsi puolivälieriin. Puolivälierien voittajat pelasivat välierissä, joiden voittajat pelasivat mestaruudesta loppuottelussa ja häviäjät kolmannesta sijasta pronssiottelussa.
Mestaruuden voitti Espanja, jolle mestaruus oli naisten tässä ikäluokassa ensimmäinen. Hopeaa saavutti loppuottelun maalein 3–1 hävinnyt Japani, ja pronssia sai Brasilia, joka voitti pronssiottelussa Alankomaat maalein 4–1. Muut puolivälieräjoukkueet olivat omat alkulohkonsa voittaneet Kolumbia ja Nigeria sekä näiden takana lohkokakkosiksi sijoittuneet Meksiko ja Ranska.
Turnauksen paras maalintekijä oli kahdeksan maalia tehnyt Espanjan Inma Gabarro. Parhaana pelaajana palkittiin Japanin Maika Hamano ja parhaana maalivahtina Espanjan Txell Font.
Vanutus

Vanutus eli vanuttaminen on villaa ja muita eläinkarvakuituja sisätävien tekstiilien viimeistysmenetelmä, jolla niihin saadaan lujuutta, lämmöneristävyyttä ja pehmeyttä. Tekstiiliteollisuudessa vanuminen saadaan aikaan vanutuskoneilla kosteaa, lämpimässä saippualiuoksessa olevaa kangasta tai neulosta hakkaamalla tai puristamalla. Huopa on vanutettu tuote ja myös sarkaa vanutetaan.
Entisaikoina vanutus suoritettiin ihmisvoimalla joko käsin tai polkemalla. Myöhemmin se tehtiin vesivoimalla käyvissä vasaravanuttimoissa eli tamppilaitoksissa. Vasaravanuttimia käytettiin 1900-luvulla huopateollisuudessa ja paksuja puristinhuopia valmistettaessa.
Vanttajajärvi

Vanttajajärvi on ylänköjärvi Kuusamon keskustan kaakkoispuolella Pohjois-Pohjanmaan koillisosassa. Sen pinta-ala on 3,9 neliökilometriä. Etäisyys Oulusta on 200 kilometriä itäkoilliseen. Historiallinen Salpalinja kulkee Vanttajajärven kautta.
Maantiede.
Vanttajajärven pituus kaakosta luoteeseen on 5,8 kilometriä. Järven keskiosaa hallitsee Vanttajansaari, jonka itäpuolella järvi on noin 1,1 kilometriä leveä. Valtaosin allas on alle kilometrin leveä. Luoteisen rannan Varsaniemen ja Hirsiniemen kohdalla altaan leveys on noin 300 metriä. Vanttajajärvessä on lukuisia vähintään kymmenen metriä syviä alueita, ne sijaitsevat pääosin Vanttajansaaren tuntumassa tai saaren itäpuolella. Järven luoteisosa on enintään viisi metriä syvä, myös järven kaakkoinen osa on matalaa.
Vanttajajärven saariluku on seitsemän. Saarista viisi on yli aarin mutta alle hehtaarin laajuisia. Vanttajansaaren pinta-ala on viitisentoista hehtaaria ja järven luoteisosassa sijaitsevan Niskasaaren pinta-ala on nelisen hehtaaria. Vanttajajärveä reunustaa suo- ja metsämaa (Tarttumankangas, Korentokangas, Kontioräme, Varsa-aho, Perkkiösuo). Järven etelärannan Koiraharju kohoaa yli 40 metriä järvenpintaa korkeammalle. Järven kaakkoispuolella kohoaa Vanttajanvaara, jonka korkein kohta on lähes 350 metriä merenpinnan yläpuolella eli noin 90 metriä järvenpintaa korkeammalla. Järven ja vaaran välissä sijaitsee Vanttaja-niminen asutus.
Vanttajajärven nimettyjä tulouomia ovat Kaihlajoki lännestä Pikku Kaihlajärveltä (272,5 metriä mpy) ja Niskajoki luoteesta Niskalammelta (258,3 metriä mpy). Vanttajajärven luusua sijaitsee Niskajoen suun pohjoispuolella, josta alkaa Kuusamojärveen laskeva Vanttajajoki. Kuusamojärven taso on viisi metriä Vanttajajärveä alempana. Järvien välinen kannas on noin kilometrin leveä ja sen halki kulkee seututie 866. Vanttajajärven länsipuolitse kulkee valtatie 5.
Vanttajajärven vesitilavuus on 17 405 000 kuutiometriä. Noin 90 prosenttia tilavuudesta on enintään seitsemän metrin syvyydessä.
Vanttajajärvi (74.032.1.001) kuuluu Niskajoen-Vääräjoen valuma-alueeseen (74.032), joka on kolmannen jakovaiheen vesistö Vienan Kemin päävesistössä (74). Toinen jakovaihe on Kuusamojärven alue (74.03). Niskajoen-Vääräjoen valuma-alueella on 17 vähintään hehtaarin laajuista vakavettä, joista Vanttajajärvi on laajin. Toiseksi laajin on Iso Kaihlajärvi, jota seuraa Salmijärvi.
Independence (Utah)

Independence on kunta ("town") Yhdysvalloissa Utahin osavaltiossa. Sen väkiluku oli 121 vuonna 2020. Kunta sijaitsee Wasatchin piirikunnassa. Kunta perustettiin vuonna 2008.
Väestö.
Vuonna 2020 Independencen 121 asukkaasta valkoisia oli 94,2 % ja aasialaisia 0,8 %. Asukkaista 0,8 % kuului johonkin muuhun rotuun ja 4,1 % asukkaista kuului kahteen tai useampaan rotuun. Asukkaista 0,9 % asukkaista oli syntynyt ulkomailla.
Tauno Kankainen

Tauno Kankainen (10. huhtikuuta 1907 Laukaa – 4. helmikuuta 2009 Lapua) oli suomalainen säveltäjä, sovittaja, musiikinopettaja ja kuoronjohtaja. Hänen sävellyksistään tunnetuimmaksi tuli "Ahdistetun rukous" sekakuorolle, solistille ja uruille.
Kankainen työskenteli alun perin muun muassa Valtionrautateiden palveluksessa. Hän opiskeli samanaikaisesti ja keskittyi opinnoissaan entistä enemmän musiikkiin hankittuaan pianon. Hän toimi myös kuorolaulajana ja sai yksinlauluopintojensa myötä solistisia tehtäviä. Kankainen esiintyi muun muassa Etelä-Pohjanmaan mieslaulajien solistina ja radiossa. Hän opetti musiikkia Lapuan yhteiskoulussa 1950-luvun alusta lähtien ja kirjoitti ylioppilaaksi vuonna 1956 samanaikaisesti vanhimman tyttärensä kanssa.
Kankaisen johdolla kansallista kilpailumenestystä saavutti Lapuan yhteiskoulun Teinikuoro. Kankainen toimi myös Lapuan mieslaulajien ensimmäisenä johtajana ja oli yksi Lapuan musiikkiopiston toiminnan käynnistäjistä. Vuosina 1957–1962 hän johti Lapuan tuomiokirkon kuoroa. Kankainen työskenteli myös pianonvirittäjänä. Eläkevuosinaan hän asui Lapualla ja Helsingissä. Kankaisen sävellyksiä esitettiin Myyrmäen kirkossa Vantaalla hänen 90-vuotisjuhlakonsertissaan. Hän teki viimeisen sävellyksensä 93-vuotiaana.
Tauno Kankaisen poika Jukka Kankainen oli myös säveltäjä.
Ragnhild Queseth Haarstad

Ragnhild Queseth Haarstad (4. huhtikuuta 1939 Grue – 6. kesäkuuta 2017) oli norjalainen keskustapuolueen poliitikko. Hän istui suurkäräjillä 1981–1997 ja toimi Norjan kunta- ja työministerinä 1997 sekä kunta- ja alueministerinä 1998–1999.
Sulkapallon maailmanmestaruuskilpailut 2022

Sulkapallon maailmanmestaruuskilpailut 2022 kilpailtiin 22.–28. elokuuta Tokiossa, Japanissa. Kilpailupaikkana oli Tokyo Metropolitan Gymnasium. Ohjelmassa olivat miesten ja naisten kaksinpeli, miesten ja naisten nelinpeli sekä sekanelinpeli. Kiina voitti kaksi kultamitalia sekä Japani, Tanska ja Malesia yhden. Malesialle kultamitali oli maan ensimmäinen sulkapallon MM-kilpailuissa. Kaikkiaan mitaleille ylsi kymmenen maata. Kaksinpelien mestarit olivat Tanskan Viktor Axelsen ja Japanin Akane Yamaguchi.
Välijärvi (Kuusamo)

Välijärvi on kirkasvetinen ylänköjärvi Kuusamon keskustan kaakkoispuolella Pohjois-Pohjanmaan koillisosassa. Sen pinta-ala on 2,8 neliökilometriä. Etäisyys Oulusta on 210 kilometriä itäkoilliseen. Kuusamojärven vedet virtaavat Välijärven kautta Muojärveen.
Maantiede.
Välijärven ulottuvuus kaakosta luoteeseen on 3,8 kilometriä. Nuottiniemi ja Virranniemi erottavat järven eteläisimmän osan Törmäsenlahtea pääaltaasta. Luikonsaari puolestaan erottaa järven pohjoiskolkan Luikonperän pääaltaasta. Välijärvi on läheisesti yhteydessä sen pohjoispuolella sijaitsevaan Kylmäjärveen. Järviä yhdistää Honkasalmi ja erottaa niemimaat, jotka ovat mutkaisia ja haarautuvia (Honkaniemi, Kylmäniemi). Välijärven syvin piste, yksitoista metriä, sijaitsee järven luoteisosassa.
Välijärven länsiosassa sijaitsee noin viiden hehtaarin laajuinen Värtönsaari, jonka itäpuolella sijaitsee Luotonen ja Heikinsaari. Välijärven ranta-alueella on metsämaan ohella pieniä peltoja. Etelärannalla sijaitsee Törmäsenvaaran kylä ja itärannalla Muosalmen kylä. Järven länsi- ja pohjoisrantaa seurailee yhdystie 18859; eteläpuolitse kulkee yhdystie 18858, joka ylittää Virransalmen, joka yhdistää Välijärven Kuusamojärveen.
Välijärven vesitilavuus on 11 790 000 kuutiometriä. Noin 90 prosenttia tilavuudesta on enintään kuuden metrin syvyydessä.
Välijärvi (74.021.1.051) kuuluu Muojärven lähialueeseen (74.021), joka on kolmannen jakovaiheen vesistö Vienan Kemin päävesistössä (74). Toinen jakovaihe on Muojärven alue (74.02). Muojärven lähialueella on 48 vähintään hehtaarin laajuista vakavettä, joista Muojärvi on laajin. Toiseksi laajin on Välijärvi, jota seuraa Iso Jalmajärvi.
Välijärvessä on runsaasti muikkua ja siikaa.
Kåre Gjønnes

Kåre Gjønnes (30. tammikuuta 1942 Orkdal – 26. heinäkuuta 2021) oli norjalainen kristillisen kansanpuolueen poliitikko. Hän istui suurkäräjillä 1985–1993 ja toimi Norjan maatalousministerinä 1997–2000.
Quebecin parlamenttivaalit 2022

Quebecin vuoden 2022 parlamenttivaalit pidettiin 3. lokakuuta ja niissä valittiin kaikki parlamentin 125 jäsentä seuraavaksi nelivuotiskaudeksi.
Tausta ja vaalijärjestelmä.
Ennen vaaleja Quebecin valtapuolue oli Coalition Avenir Québec (lyh. CAQ), joka piti hallussaan 74 paikkaa parlamentissa.
Äänioikeus vaaleissa on sellaisilla henkilöillä, jotka täyttävät seuraavat ehdot:
Tulokset.
Kaikki puolueenjohtajat voittivat vaalit omissa vaalipiireissään paitsi konservatiivien Duhaime, jonka puolue menetti kaikki paikkansa parlamentissa.
Naomi Ackie

Naomi Ackie (s. 1991 Walthamstow, Lontoo) on brittiläinen näyttelijä joka tunnetaan muun muassa rooleistaan elokuvissa: ' (2022), ' (2019) ja "Lady Macbeth" (2016).
Elämä.
Ackie syntyi Walthamstowissa Itä-Lontoossa perheensä nuorimmaksi lapseksi, ja hänellä on vanhempi veli ja sisko. Hänen isänsä oli töissä Transport for Londonilla ja hänen äitinsä työskenteli julkisessa terveydenhuoltojärjestelmässä (NHS). Hän kiinnostui näyttelemisestä osallistuttuaan koulunsa joulunäytelmään 11-vuotiaana, ja koulunsa päätettyään hän pääsi opiskelemaan Royal Central School of Speech and Drama teatterikorkeakouluun Lontoossa, ja valmistui sieltä vuonna 2014. Vuonna 2015 hän näytteli Doctor Whon jaksossa, ja sai ensimmäiseen roolinsa pitkään elokuvaan "Lady Macbeth" vuonna 2016.
Ukrainan Valioliigan kausi 2021–2022

Ukrainan valioligan kausi 2021–2022, sponsorinimeltä VBet Liha, oli Ukrainan seurajalkapalloilun korkeimman sarjatason 31. kausi. Puolustava mestari oli Dynamo Kiova.
Venäjän hyökättyä Ukrainaan kautta ei voitu pelata loppuun, vaan se päätettiin keskeyttää 26. huhtikuuta 2022. Kauden mestaria ei myöskään päätetty nimetä.
Joukkueet.
Joukkueiden määrää kasvatettiin edellisen kauden 14:stä 16:een. FK Olimpik Donetskin omistajan Vladyslav Helzinin ja Ukrainan jalkapalloliiton välisen kiistan takia Helzin päätti vetää joukkueen pois liigasta vain viikkoja ennen kauden alkua. Olimpik Donetsk pudotettiin toiselle sarjatasolle Ukrainan ykkösliigaan. Ykkösliigasta valioliigaan nousivat Veres Rivne, Tšornomorets Odessa ja Metalist 1925 Harkova. Vuonna 2014 alkaneen Itä-Ukrainan sodan takia Šah’tar Donetsk pelasi kotiottelunsa Kiovan olympiastadionilla ja Zorja Luhansk Zaporižžjan Slavutytš-Arenalla. Inhulets Petrove pelasi kotiottelunsa Kropyvnytskyin Stadion Zirkalla ja Veres Rivne Lutskin Avanhard-stadionilla.
Sarjataulukko.
Lähde:
Jonatan Unge

Jonatan Anders Unge (s. 4. tammikuuta 1979 Tukholma) on ruotsalainen stand up -koomikko. Hänen vanhempansa ovat toimittajat Cecilia Hagen ja Ingemar Unge. 
Unge voitti "På spåret" -visailuohjelman yhdessä toimittaja Cecilia Düringerin kanssa 2022.